10/02/2022 | Administración LocalProvincial
Deputación Provincial da Coruña
Tesourería e Xestión de Tributos. Servizo Central de Recadación
Normas básicas de actuación ás que deben axustarse as entidades financieras para prestar o servizo de colaboración na recadación de tributos e demais ingresos de dereito público xestionados pola Deputación da Coruña

O obxecto destas normas é a regulación das condicións ás que deberán suxeitarse as Entidades Financeiras Colaboradoras (EFC), na xestión e recadación de tributos e outros ingresos de dereito público, nas súas relacións co contribuínte e coa Deputación. Inclúe tamén as condicións para a concesión da condición de EFC e, no seu caso, a supresión desta condición en caso de incumprimento grave das condicións que se incorporan neste documento. Poderá ser EFC, calquera entidade financeira que estea recoñecida como tal para operar en calquera país da Unión Europea e cumpra as condicións seguintes, que se concretarán nunha norma de desenvolvemento destas normas: a) Un número mínimo de oficinas presenciais na Provincia da Coruña. b) Un número mínimo de caixeiros automáticos dispoñibles para poder realizar pagos relacionados cos tributos e ingresos de dereito público obxecto de colaboración. c) Posibilidade para que, nas circunstancias técnicas que determine a Deputación, calquera contribuínte poida utilizar mediante tarxeta bancaria de débito ou crédito a través dos Servizos de Banca Electrónica da EFC, Pasarela de pagos ou mediante conexión ou integración coa Oficina Virtual Tributaria ou Sede electrónica da Deputación, poder utilizar mecanismos de pago telemático cos criterios de seguridade e servizo que se determinen. Con independencia do anterior, calquera EFC poderá propor outros mecanismos ou procedementos que considere oportunos que, se son autorizados pola Deputación, poderanse poñer en funcionamento para un mellor servizo ao contribuínte. As entidades financeiras que tivesen, ao comezo de vixencia destas normas, a condición de EFC, continuarán téndoa, sen prexuízo da súa adaptación no prazo de 6 meses desde a entrada en vigor, a aqueles requirimentos e condicións novas que se incorporen como novidade nelas. Se como consecuencia diso, non quixesen continuar como EFC, poderán solicitar a súa exclusión, que a Deputación deberá aprobar dentro do referido prazo de 6 meses. Se calquera outra entidade financeira, quere adquirir a condición de EFC, deberá solicitalo á Deputación, debendo resolver a Presidencia a autorización ou non mediante Resolución motivada, co informe previo da Intervención e do Comité Técnico de Colaboración (CTC). O CTC, estará presidido pola vicetesoureira, e formarán parte del o xefe de Servizo de Recadación, o xefe de Sección de Informática Tributaria e o xefe de Servizo de Informática e Administración Electrónica, ou quen estes designen en caso de ausencia, enfermidade ou período de vacacións. As EFC poderán realizar como colaboradoras, unha vez autorizadas pola Deputación como tales, as seguintes operacións: a) Admisión de ingresos tanto en período voluntario e executivo de recibos, liquidacións e autoliquidacións, polas diversas canles e procedementos (oficinas presenciais, caixeiros automáticos, pasarelas de pago, Oficina virtual tributaria, sede electrónica e calquera outra canle aceptada expresamente pola Deputación das que dispoña a EFC). b) Comunicación diaria destes ingresos con suxeición ao que establecen os cadernos bancarios ou normativa que os substitúa. c) Xestión de domiciliacións de recibos, tamén con suxeición aos cadernos bancarios ou norma que a substitúa. Poderán incorporarse ademais, mediante acordos da Deputación e as EFC, aqueles elementos que melloren o servizo ao contribuínte ou melloren a información que han facilitarlles á Deputación. Son suxeitos do sistema de colaboración na xestión recadadora: 1) A Deputación Provincial da Coruña: organismo emisor que desempeña, directamente ou por delegación ou encomenda de xestión, as competencias recadadoras.2) A EFC (Entidade Financeira Colaboradora): a entidade ou entidades financeiras, ás que a Deputación lles conceda autorización para realizar o servizo de colaboración. A colaboración terá por obxecto a recadación e cobro aos contribuíntes de tributos e, en xeral, ingresos de dereito público, propios da Deputación ou de entidades públicas que, de acordo co disposto na lei, deleguen competencias tributarias e recadadoras na mesma Deputación. Tamén todo tipo de ingresos de dereito público sobre os que se produciu unha encomenda de xestión en favor da Deputación, para a recadación voluntaria, executiva ou ambas. As EFC manterán a totalidade dos datos da súa xestión de colaboración, ao dispor da Deputación para responder as peticións de información e resolución das incidencias que se poidan producir, durante o período de 5 anos contados desde o ingreso en calquera conta operativa ou restrinxida da Deputación. As EFC levarán a cabo a colaboración mencionada utilizando as súas propias canles, medios e infraestrutura, sen prexuízo da colaboración continuada que poida prestar a Deputación, e con plena suxeición aos límites e condicións establecidas pola normativa aplicable en materia tributaria, non sendo delegables aquelas tarefas e xestións que esta normativa encomenda en exclusiva á Deputación ou, no seu caso, aos concellos delegantes. A normativa aplicable á prestación do servizo de colaboración será a Ordenanza fiscal xeral da deputación, estas normas, as demais ordenanzas e regulamentos que poida ditar a Deputación que poidan afectar á colaboración das EFC, e demais normativa que en desenvolvemento das anteriores poida efectuar a Presidencia da Deputación ou a súa Tesourería. En todo caso, para o exercicio de actuacións colaboradoras non contempladas nestas normas, precísase o necesario acordo da Deputación cunha ou varias EFC, que poidan desenvolver as citadas actuacións. Co fin de levar a termo as tarefas obxecto de colaboración, a Deputación outorga a favor das EFC, un dereito de uso non exclusivo, gratuíto e intransferible, sobre os sistemas, aplicacións informáticas, bases de datos e outros programas protexidos por dereitos de propiedade intelectual, que sexan imprescindibles para a execución e o desenvolvemento da colaboración, así como sobre os logotipos distintivos, nomes de dominio, nomes identificadores e calquera outro elemento sobre os que recaian dereitos de propiedade intelectual para a súa incorporación nos documentos e información imprescindiblemente vinculada á colaboración, tanto en soportes físicos como telemáticos. Co código de entidade emisora 150009 e o CIF P1500000C, a Deputación disporá en cada EFC das seguintes contas. a) Conta restrinxida de ingresos de recadación, prevista e regulada no Caderno 60 ou documento que o substitúa. Só admitirá, como operacións, ingresos procedentes do procedemento recadador e débedas por traspasos á conta operativa da Deputación, nas condicións establecidas na lexislación tributaria vixente, os procedementos previstos nestas normas e na normativa de carácter xeral que, no seu desenvolvemento, estableza a Deputación. b) Conta restrinxida de domiciliacións, prevista e regulada no Esquema Básico de Adeudos Directos SAIBA ou documento que o substitúa. Nela realizaranse aboamentos e devolucións das domiciliacións, de acordo co disposto na lexislación aplicable e o disposto nestas normas. c) Conta operativa da Deputación na EFC, que recibirá os traspasos das dúas contas anteriores, nos prazos predeterminados establecidos. Os ingresos efectuados nas contas restrinxidas a que se refiren os apartados anteriores, terán a consideración de ingresos en caixa, para os efectos dispostos no artigo 61 da Lei xeral tributaria, con independencia do procedemento técnico polo que se canalice o ingreso ou o seu circuíto, desde o momento en que se produce o pago do contribuínte (portelo, caixeiros automáticos, pasarelas de pagos EFC, oficina virtual tributaria, sede electrónica ou calquera outra canle). A prestación dos servizos de pago polas EFC quedan suxeitos ao RDL 19/2018 de Servizos de Pago e no resto da normativa que a desenvolva ou modifique, sen prexuízo de que estableza a nivel xeral a AEB un caderno ou procedemento específico para as domiciliacións das entidades públicas, que como ingresos de dereito público, non asimilables a meros servizos, veno solicitando a FEMP. En tanto isto non suceda, seguirase como ata o de agora o procedemento xeral de medios de pago para domiciliacións bancarias que prevé a citada lei específica. Calquera modificación, ampliación ou redución de carácter esencial da colaboración, que non sexa aplicable como consecuencia de modificacións normativas ou regulamentacións de obrigado cumprimento, requirirán o acordo da Deputación, e a conformidade das EFC afectadas por este cambio. As canles de cobro que non están asociadas ao procedemento de domiciliación bancaria e que conflúen actualmente no circuíto recadador do Caderno 60 bancario, son as seguintes: a) Totalidade da rede territorial de oficinas de cada EFC, excluídas as oficinas que non presten servizo de Caixa. b) Rede de caixeiros automáticos de todas as EFC. c) Pagos por vía telemática a través do portal e pasarela de pagos de cada EFC, da URL da Deputación, ou de aplicacións móbiles específicas. d) Pagos por vía telemática a través da Oficina Virtual Tributaria, ou Sede electrónica da Deputación. e) Calquera outro medio ou canle que de común acordo estableza a Deputación con cada EFC. O documento de ingreso conterá os datos e códigos que prevé o Caderno 60 da AEB. Ningunha canle nin medio de obtención do documento de cobro, pode ser obxecto de tramitación sen que este documento conteña a totalidade dos datos que identifiquen o valor que representa, de acordo co previsto nestas normas. O documento de cobro deberá indicar tamén a data ou datas límite para realizar o ingreso e os importes correspondentes a cada unha delas. O modelo de documento será o que autorice ou emita a Deputación, sempre que se axuste ao Caderno 60 da AEB. Incluirá os códigos de barras que se describen nos Cadernos 64 e 60 da AEB, ou documento que os substitúa. Calquera que sexa a canle ou medio utilizado para o pago, o contribuínte deberá poder obter un documento, no mesmo momento que fai efectivo o importe, que terá pleno poder liberatorio para os efectos de xustificar a realización do pago correspondente ante a Deputación ou ante terceiros. Admitirase como xustificante de ingreso, ben o documento de cobro con validación mecánica, ben o documento de pago con selo da entidade, data e firma do empregado, ou ben un documento separado no que consten os datos requiridos para o pago por Caderno 60 da AEB (emisora, referencia, identificación e importe), ademais da canle de pago, a oficina de pago e a data e hora da operación. Se o pago o realiza o contribuínte mediante caixeiro automático, pasarelas de pago, Oficina virtual Tributaria, Sede electrónica da Deputación ou calquera outra vía telemática, o horario en que poderá o contribuínte realizalo, dentro dos prazos de pago que correspondan en cada caso, será de 24 horas ao día, 365 días ao ano, salvo problema técnico ou de forza maior. No caso das oficinas físicas, que teñan servizo de Caixa das EFC, o horario no que o contribuínte pode pagar nestas coincidirá co horario de caixa de todos os días hábiles de apertura. Co fin de minimizar a fenda dixital, no caso de colectivos vulnerables, entendendo como tales os maiores de 70 anos e persoas con discapacidade, a EFC na medida que a normativa sanitaria e de seguridade o permita, deberá establecer uns protocolos de máxima atención para estes colectivos, que inclúa na medida do posible, a atención en oficina fóra do horario establecido anteriormente e o asesoramento en relación á utilización para o pago de caixeiros automáticos de que dispoña a oficina, app para móbiles, etc. A Deputación e as EFC deberán adoptar todas as medidas publicitarias e operativas necesarias para fomentar as canles ou medios de pago non presenciais, co fin de facilitarlle ao máximo ao cidadán o cumprimento das súas obrigacións tributarias, coidando especialmente os protocolos de colectivos vulnerables antes descritos. Unha vez realizado o pago polo contribuínte, as EFC aboarano con carácter inmediato na conta restrinxida de recadación definida nestas normas. Non poderán admitir ingresos as EFC na conta restrinxida da Deputación que carezan do documento de cobro, nin por importe distinto ao establecido neste documento para a data en que se produce o pago do contribuínte, nin con posterioridade á data límite indicada no documento de ingreso. Todo iso con independencia da canle ou medio de pago utilizado polo propio contribuínte. Así mesmo, cando o documento de cobro inclúa dobre referencia de cobro, a segunda referencia de cobro só poderá pagarse despois de finalizar o prazo de pago da primeira referencia de cobro. A comunicación entre a Deputación e as EFC será mediante EDITRAN ou calquera outro medio telemático que estableza a EFC e o autorice a Deputación. Os ingresos que se produzan na conta restrinxida de recadación, calquera que sexa o medio ou canle de pago que utilice o contribuínte, serán comunicados diariamente á Deputación, polos medios indicados no parágrafo anterior. Para reducir o número de incidencias no tratamento dos ficheiros, a EFC practicará a operación de cobro utilizando lectores dos códigos de barras que figuran nos instrumentos de cobro, o que evitará erros de gravación na emisora, referencia de cobro, identificación de cobro ou importe. Para a resolución de incidencias detectadas no tratamento diario dos ficheiros de cobro, a Deputación remitirá mediante correo electrónico á EFC, as referencias dos ingresos que teñan algún tipo de erro. A EFC resolverá no prazo de 2 días hábiles (salvo causa xustificada, nese caso a Deputación pode establecer un prazo superior), as incidencias que lle sexan remitidas e enviará un novo ficheiro de Caderno 60 cos erros emendados. Se algunha incidencia non puidese resolverse por este sistema, a EFC remitiralle á Deputación, no prazo indicado no parágrafo anterior, un informe en que se detallará o motivo da incidencia e a solución proposta, cos prazos en que pode estar normalizada esta situación. Tal proposta co seu prazo deberá aceptala a Deputación. En ningún caso poderá alterar a entidade colaboradora un ingreso comunicado á Deputación. Deberá a EFC solicitarlle a esta a devolución do citado ingreso. Tampouco poderán realizarse operacións con data de operación dun día cuxo ficheiro de Caderno 43 xa lle fora remitido á Deputación. A EFC pode realizar unha retrocesión como consecuencia da operativa do uso das tarxetas polos seus titulares ou polas súas entidades emisoras, sempre que tal retrocesión se realice antes de comunicarlle á Deputación o ficheiro de Caderno 60 en que vai incluído este pago. O traspaso do saldo realizarase automaticamente nos prazos establecidos e nun único movemento bancario, sen necesidade de intervención de usuario ningún. O importe deste traspaso deberá coincidir, no caso do Caderno 60, coa suma dos importes comunicados nos ficheiros de Caderno 60 do correspondente período, e no caso das remesas de domiciliación, co importe das débedas enviadas minorado nos rexeitamentos e devolucións practicados dentro do prazo establecido. A Deputación está obrigada a informar os contribuíntes, a través dos medios e canles que crea oportunos, sobre cales son as EFC e tamén os servizos que cada unha delas pon ao seu dispor para que cumpran coas súas obrigacións tributarias. A Deputación prestará a colaboración necesaria ás EFC nas actuacións en que, por existir dúbidas razoables, poida necesitala, non tendo a EFC responsabilidade ningunha cando a actividade de colaboración se prestou coa debida dilixencia, de acordo co previsto nestas normas e baseándose na información e instrucións emanadas da Deputación. Para o tratamento das débedas domiciliadas, estarase ao disposto respecto diso no Esquema Básico de Adeudos Directos SAIBA [SAIBA Core Direct Debit Scheme]) e 60 da AEB, ou calquera outro documento que os substitúa. As comunicacións de ficheiros de domiciliacións realizaranse a través de EDITRAN ou calquera outro medio interactivo e telemático que autorice a Deputación. A EFC realizará a xestión de cobro, en principio, das domiciliacións de recibos efectuadas en contas da súa entidade. A Deputación entregaralle á EFC un ficheiro, suxeito ás prescricións establecidas no Esquema Básico de Adeudos Directos SAIBA [SAIBA Core Direct Debit Scheme]), con todas as débedas que se van realizar nas contas de cada entidade. As consecuencias que se deriven da execución de débedas en contas distintas ás indicadas no ficheiro facilitado pola Deputación, será responsabilidade exclusiva da EFC, Co acordo previo cunha ou máis EFC, a Deputación poderá encomendarlle a esta ou estas a xestión centralizada das débedas domiciliadas en contas de entidades financeiras que non teñan a condición de EFC. O contribuínte poderá domiciliar os seus recibos de cobro periódico por calquera medio admitido pola Deputación así como a través das propias EFC por calquera medio telemático ou presencial que teña carácter fidedigno en canto á vontade do contribuínte de domiciliar o recibo e cumpra cos requisitos que establecen o Real decreto-lei 19/2018, do 23 de novembro, de servizos de pago e outras medidas urxentes en materia financeira, e o Esquema Básico de Adeudos Directos SAIBA [SAIBA Core Direct Debit Scheme], ou as normas que os substitúan. Tanto a Deputación, como as EFC deberán impulsar e promover entre os contribuíntes a domiciliación do pago de tributos e outros ingresos de dereito público, sempre que sexa posible, mediante información, campañas, etc., tanto por razóns de eficacia e eficiencia no funcionamento dos servizos tributarios da Deputación e financeiros da EFC como por razóns sanitarias e de seguridade pública. Os ficheiros de débedas domiciliados serán remitidos ás EFC dentro dos prazos establecidos polo Esquema Básico de Adeudos Directos SAIBA [SAIBA Core Direct Debit Scheme] ou norma que o substitúa. En materia de devolución de domiciliacións e, tal e como xa se indicou nestas normas, rexerá, en principio, en materia de prazos o establecido no RDL 19/2018 de medios de pago, sen prexuízo de considerar unha vez máis que estamos ante un ingreso público, non ante un mero pago de servizos, polo que sería conveniente un tratamento específico, máis conforme con esta situación. En caso de acordarse, aplicarase este último. A liquidación e traspaso destes ingresos realizado polas EFC da conta restrinxida do C60 á conta operativa correspondente da Deputación, realizarase os días 5 e 20 de cada mes ou inmediato hábil posterior. O aboamento das débedas procedentes de recibos domiciliados producirase na conta restrinxida de domiciliacións, na mesma data en que se realice o cargo nas contas dos clientes. O cargo das operacións motivo de devolución realizarase tamén nesta conta, coa mesma data de valor coa que se aplicou para o aboamento. Ao día seguinte de finalizar o período de devolución de domiciliacións disposto no RDL 19/2018 ou finalizado o prazo do procedemento alternativo que se acorde, realizarase a liquidación e traspaso á conta operativa do importe do saldo da conta restrinxida, que terá que coincidir coa diferenza entre o importe cargado procedente do ficheiro de domiciliacións correspondente e o importe das domiciliacións non atendidas dentro do prazo de devolución de domiciliacións disposto. De todos estes movementos produto do funcionamento das contas restrinxidas de cobros recadadores, obterá información a Deputación, a través de EDITRAN ou calquera outra canle de información acordada por ambas as partes. A Deputación e as EFC designarán a unha persoa responsable por cada parte, que actuarán de interlocutores autorizados para calquera asunto relacionado coa colaboración na xestión recadadora. Nomearanse tamén os substitutos correspondentes, para garantir unha comunicación continua na interlocución. Estes nomeamentos, substitutos e cambios, serán notificados á outra parte. Facilitaranse un número de teléfono directo de contacto e un enderezo de correo electrónico destes interlocutores e os seus substitutos, sen prexuízo de que poidan elixir un ou outro medio como vía preferente de comunicación. A Deputación poderá propor, dentro do marco destas normas, os controis e garantías que se consideren pertinentes respecto disto, estando obrigada a EFC, en todo caso, a facilitar os datos e antecedentes que lle sexan solicitados e a responder de calquera incidencia relativa ao saldo e movementos contables, reflectidos nas contas restrinxidas e nos seus correspondentes traspasos á operativa. Ademais, para os efectos de posibles procedementos de auditoría e fiscalización, emprendidos pola Intervención da Deputación, dentro das competencias que legalmente lle corresponde, a EFC deberá facilitar toda a información procedente aos responsables da esta Intervención. A Deputación poderá suspender temporalmente, ou revogar definitivamente, a autorización outorgada á EFC, para prestar a actividade de colaboración, sen prexuízo das obrigacións e responsabilidades que en cada caso procedan, polo incumprimento destas normas e, en particular, se se dera algunha das seguintes circunstancias: a) Presentación reiterada de documentos ou ficheiros fóra dos prazos establecidos, de forma incompleta ou con graves deficiencias. b) Manipulación dos datos contidos na información que a entidade colaboradora debe achegar, custodiar ou entregar á Deputación ou aos obrigados ao pago. c) Incumprimento reiterado dos prazos de envío dos ficheiros de cobro, ou a reiterada tardanza en resolver incidencias imputables á EFC. d) Incumprimento das obrigacións que, en materia tributaria e recadadora, imponlles a Lei xeral tributaria, regulamento xeral de recadación, e demais normativa estatal, autonómica ou da propia Deputación, aplicables para o efecto. e) Non efectuar diariamente os ingresos nas contas restrinxidas. f) Non efectuar, ou efectuar reiteradamente con atraso ou deficiencias, os correspondentes traspasos ás contas operativas. Abrirá o oportuno expediente o CTC, con audiencia da EFC afectada que terá un prazo de alegacións de 15 días, coa fin de alegar o que considere oportuno. O CTC en base a iso, fará a proposta que corresponda, e co informe previo da Intervención, o Presidente ditará a Resolución que considere oportuna. En función da maior ou menor gravidade das circunstancias que concorren, avaliadas respecto diso polo CTC, a sanción que pode corresponder será: a) Requirimento á EFC. b) Suspensión temporal da colaboración de 6 meses a 1 ano. c) Revogación definitiva da autorización para exercer como EFC. Neste caso a citada EFC ou quen lle suceda en caso de fusión ou similar (sempre que a entidade infractora sexa a entidade absorbida e non a absorbente), non poderá volver solicitar a condición de EFC ata transcorridos 4 anos da revogación e debendo definir o CTC previamente á tramitación do expediente de nova solicitude se, aparentemente, xa non concorren as circunstancias que levaron á revogación. As entidades financeiras colaboradoras actuarán como encargadas do tratamento, para tratar por conta da Deputación da Coruña, responsable do tratamento, os datos de carácter persoal necesarios coa finalidade de executar as prestacións especificadas nestas normas. As entidades financeiras utilizarán os datos persoais soamente para a finalidade exposta e en ningún caso poderán utilizalos para fins propios. Datos persoais afectados: Categoría de persoas interesadas: Obrigados/as tributarios/as Tipoloxía de datos: Datos de carácter identificador Datos económico-financeiros e de seguros Datos de transaccións As entidades financeiras terán as seguintes obrigacións, como encargadas do tratamento: a) Tratarán os datos persoais unicamente seguindo as instrucións previstas nestas normas, inclusive con respecto ás transferencias de datos persoais a un terceiro país ou unha organización internacional, salvo que estean obrigadas a iso en virtude dunha obrigación legal; en tal caso, deberán informar a Deputación da Coruña desa esixencia legal previa ao tratamento, salvo que estea prohibido por razóns importantes de interese público. b) Non recorrerán a outro encargado sen a autorización previa por escrito, específica ou xeral, da Deputación da Coruña. Neste último caso, a Deputación será informada de calquera cambio previsto na incorporación ou substitución doutros encargados, dando así a oportunidade de oporse a estes cambios. c) Garantirán que as persoas autorizadas para tratar os datos persoais se comprometeron a respectar a confidencialidade ou que estean suxeitas a unha obrigación de confidencialidade de natureza estatutaria. d) Adoptarán as medidas técnicas e organizativas de seguridade necesarias ou convenientes para asegurar a confidencialidade, secreto e integridade dos datos persoais aos que teñan acceso. e) Asistirán a Deputación da Coruña para que poida cumprir coa súa obrigación de responder as solicitudes que teñan por obxecto o exercicio dos dereitos das persoas interesadas en materia de protección de datos. f) Axudarán a Deputación da Coruña a garantir o cumprimento das súas obrigacións en materia de (i) medidas de seguridade, (ii) comunicación e/ou notificación de brechas de medidas de seguridade, e (iii) colaboración na realización de avaliacións de impacto e consultas previas; tendo en conta a natureza do tratamento e a información ao dispor do encargado. g) Devolverán todos os datos persoais aos que teñan acceso, unha vez finalice a prestación dos servizos de tratamento, e suprimirán as copias existentes a menos que se requira a conservación dos datos persoais en virtude dunha obrigación legal. h) Poñerán a disposición da Deputación da Coruña toda a información necesaria para demostrar o cumprimento das obrigacións anteriores, así como para permitir e contribuír á realización de auditorías, incluídas inspeccións, por parte da Deputación ou doutra persoa autorizada por esta. As normas publicaranse no Boletín Oficial da Provincia despois de aprobadas pola Presidencia da Deputación e entrarán en vigor ao día seguinte da súa publicación. Deberán ser formalmente aceptadas polas EFC coas especialidades que se indican nos parágrafos seguintes. Se se trata de entidades que á entrada en vigor destas normas, tiñan xa a condición de EFC, tal e como se indica na norma 1ª punto segundo, seguirán tendo a condición de EFC, tendo un prazo de 6 meses desde a notificación destas pola Deputación, para adaptarse ás novas condicións establecidas ou para en función das novas circunstancias renunciar á condición de EFC. Tanto nun caso coma noutro deberán comunicarlle á Deputación a decisión adoptada neste prazo de 6 meses. Se se trata de entidades que á entrada en vigor destas normas, solicitan ou soliciten no futuro, a condición de EFC, deberán seguir a tramitación prevista na norma 1ª e unha vez ultimado o procedemento establecido, se o Presidente resolve outorgarlle a autorización de EFC á solicitante, rexerán as mesmas normas e empezará o proceso de colaboración, na data que se determine na notificación da Resolución. As normas continuarán en vigor ata que a propia Deputación, mediante Resolución do Presidente e despois dos informes preceptivos, as modifique ou anule incorporando unhas novas. A Coruña, 3 de febreiro de 2022. O Presidente/PDFR 29-07-2019/O deputado A Secretaria Antonio Leira Piñeiro Amparo Taboada Gil